*Dániel András*

**Lámpa**

Kicsibácsinak van egy különleges lámpája. Ez a lámpa nem világít, mint más rendes lámpák, hanem épp ellenkezőleg: sötétlik. Kicsibácsi akkor szokta használni, amikor túlságosan nagy a fény, és neki ettől állandóan hunyorognia kell, mert otthon felejtette a napszemüvegét. Ilyenkor megkeresi táskájában a csatos fedelű lámpatartó dobozkát, kiveszi belőle a lámpát, és keres neki valami biztonságos helyet, ahova leteheti, nehogy véletlenül feldőljön. Ezután nincs más a dolga, mint hogy bekapcsolja, mire a lámpa rögtön vidáman sötétleni kezd. Igen, így mindjárt más! – gondolja Kicsibácsi, és elégedetten nézi, amint a lámpából kiáradó sötéttől, akár egy varázsütésre, megfakul a fény. Ezután fogja magát, és leül valahová a közelben, hogy pihentesse egy kicsit a szemét. Mire jutna efféle egyszerű találmányok nélkül a világ? – tűnődik ilyenkor Kicsibácsi, és szívét elönti egyfelől a hála, másfelől a biztonságérzetből fakadó nyugalom. Így üldögél ott, békésen tűnődve, míg úgy nem érzi, eleget pihent a szeme. Akkor feláll, kikapcsolja, és elrakja a lámpát, majd, mintha mi se történt volna, folytatja útját a vakító délelőtti napsütésben.